Sklep I R 19/2009
Datum: 2009-02-19T01:00:00.000+01:00
ecli: ECLI:SI:VSRS:2009:I.R.19.2009
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: določitev krajevne pristojnosti po višjem sodišču - delegacija pristojnosti iz tehtnih razlogov - objektivna nepristranskost sodišča - uslužbenec sodišča kot stranka v postopku

## Jedro

Ker bi okoliščina, da je toženka zaposlena pri Okrajnem sodišču ... kot sicer stvarno in krajevno pristojnem sodišču za odločanje v tej zadevi, mogla negativno vplivati na percepcijo javnosti o objektivni nepristranskosti sodišča v sporu, je sodišče določilo drugo stvarno pristojno sodišče za odločanje v zadevi.

## Izrek

Za odločanje v tej zadevi se določi Okrajno sodišče v ...

## Obrazložitev

Pri Okrajnem sodišču ... je vložena tožba za vzpostavitev prejšnjega zemljiškoknjižnega stanja. Sodišče je predlagalo, naj Vrhovno sodišče določi drugo stvarno pristojno sodišče. Navedlo je, da je toženka vodja tamkajšnje zemljiške knjige, pri tem sodišču pa je zaposlena že od leta 1996. Sodišče nima veliko zaposlenih in se zato med seboj vsi dobro poznajo. Tožnik je stranka v več drugih postopkih, v katerih je večkrat zahteval izločitev posameznih sodnikov oziroma je imel pripombe na njihovo vodenje postopkov. Ker navedene okoliščine vzbujajo dvom v nepristranskost sodnikov tega sodišča, Okrajno sodišče ... predlaga, naj se zadeva dodeli v delo drugemu okrajnemu sodišču. Predlog je utemeljen.

Po 67. členu Zakona o pravdnem postopku (ZPP; Uradni list RS, št. 73/07 - UPB3 in 45/08) lahko Vrhovno sodišče Republike Slovenije določi drugo stvarno pristojno sodišče, da postopa v zadevi, če je očitno, da se bo tako laže opravil postopek, ali če so za to drugi tehtni razlogi. Delegacija pristojnosti je torej v prvi vrsti namenjena zagotavljanju smotrnosti, vendar je izjemoma, kot "drug tehten razlog", možna tudi, če je podan dvom v tako imenovano objektivno nepristranskost sodišča. Okoliščine, navedene v predlogu, predvsem pa dejstvo, da je toženka zaposlena pri Okrajnem sodišču ... kot sicer stvarno in krajevno pristojnem sodišču za odločanje v tej zadevi, bi mogle negativno vplivati na percepcijo javnosti o objektivni nepristranskosti sodišča v sporu. Zato je Vrhovno sodišče predlogu ugodilo in za odločanje v zadevi določilo krajevno najbližje stvarno pristojno sodišče ...